Per Clausen (EL), 2005-03-17:
Sådan en eftermiddag her skal der også være plads til lidt begejstring, så jeg vil starte med at sige, at vi er meget, meget glade for, at musikskoler nu bliver lovpligtige.
Det har vi ønsket i mange år, og det synes vi faktisk er fantastisk godt.
Vi håber da også, at det så kan føre til, at musikskolerne kan blive involveret i et bredt samarbejde i kommunerne mellem folkeskoler, SFO'er, fritidshjem, klubber osv.
Vi håber, at man lokalt opbygger handleplaner for at motivere de dårligst stillede, de svageste børn, så de også kommer ind i musikskolerne.
Det synes jeg faktisk ville være fantastisk godt, for det er jo sådan, at adskillige forskere har peget på det øgede indlæringspotentiale, der er, når kreative og musiske fag prioriteres på linje med klassiske boglige fag.
Så er der selvfølgelig det problem, som andre også har været inde på, med kommunernes økonomi.
Jeg er selvfølgelig glad for, at Venstres og De Konservatives kulturordførere og kulturministeren er overbeviste om, at man ude i kommunerne, når man sætter skatterne ned og får meget stramme tilskud fra staten som konsekvens af regeringens skattestop, alligevel vil være i stand til at finde flere penge til det her område, så der kan være flere, der kan komme i de her skoler, og man kan få højere kvalitet.
Det er meget optimistisk.
Og så mangler vi selvfølgelig bare svaret på, hvor det så er, der skal skæres ned, men det kommer vi jo aldrig til, for det er jo altid inden for et andet område.
Sådan er det selvfølgelig også her.
Jeg synes også, det er lidt underligt, at man ikke i regeringspartierne kunne finde et eller andet niveau mellem den meget rigide måde, hvorpå man vil styre folkeskolen, og så det her, hvor man siger, at det blander man sig stort set ikke i.
Jeg synes, der må være et eller andet niveau derimellem.
Ved Folketingets åbningsdebat var der nogle konservative, der havde det grundsynspunkt, at fordi vi mente, at man ikke skulle have en helt så rigid styring i forhold til folkeskolen, som regeringen ønskede det, så var det udtryk for, at vi ikke ønskede, at børnene skulle lære at læse og skrive.
Man må så spørge sig selv: Hvad er det udtryk for, når regeringen på det her område ikke ønsker at have nogen som helst kvalitetsstyring?
Det synes jeg godt man kunne filosofere lidt over, og så bliver det måske ikke til så meget med den høje prioritering af musikskolerne alligevel.
Der er selvfølgelig også enkelte andre elementer i forslaget, man kunne knytte nogle kritiske kommentarer til.
Det der med at nedlægge amtsmusikudvalgene og så bagefter håbe på, at der bliver oprettet nogle kommunale, som går på tværs af kommunerne, er jo meget godt, men man havde nogle amtsmusikudvalg, der faktisk spillede en positiv og god rolle, og hvorfor så skabe en situation, hvor der er en rimelig stor risiko for, at de vil forsvinde?
Det allersidste drejer sig om høringssvarene.
Man skal jo lytte meget til høringssvar, det er jeg sådan set meget enig i, og derfor forventer jeg da også, at kulturministeren har en god forklaring med hensyn til de ønsker, som en række organisationer har om, at vi stadig væk skal have nogle amtslige kulturaktiviteter, og at der bare er ét argument ud over det der med, at det ikke passer med den overordnede plan for strukturreformen, for hvis det er det eneste argument for, at der ikke skal være noget kultur på det regionale plan, så synes jeg ærlig talt, det er temmelig sølle.